Datasets:

johnlockejrr

/

sam

like 0

ויהי כאשר הרכו לו שם הימים וישקף אבימלך מלך פלשתים בעד החלון וירא והנה יצחק מצחק את רבקה אשתו

ויקרא אבימלך ליצחק ויאמר אך הנה אשתך היא ואיך אמרת אחותי היא ויאמר אליו יצחק כי אמרתי פן אמות עליה

ויאמר אבימלך מה זאת עשית לנו כמעט שכב אחד העם את אשתך והבאת עלינו אשם

ויצו אבימלך את כל עמו לאמר הנגע באיש הזה ובאשתו מות יומת

ויזרע יצחק בארץ ההיא וימצא בשנה ההיא מאה שערים ויברכהו יהוה

ויגדל האיש וילך הלך וגדל עד כי גדל מאד

ויהי לו מקנה צאן ומקנה בקר ועבדה רבה ויקנאו אתו פלשתים

וכל הבארות אשר חפרו עבדי אביו בימי אברהם אביו סתמום פלשתים וימלאום עפר

ויאמר אבימלך אל יצחק לך מעמנו כי עצמת ממנו מאד

וילך משם יצחק ויחן בנחל גרר וישב שם

וישב יצחק ויחפר את בארות המים אשר חפרו עבדי אברהם אביו ויסתמום פלשתים אחרי מות אברהם ויקרא להן שמות כשמות אשר קרא להן אביו

ויחפרו עבדי יצחק בנחל וימצאו שם באר מים חיים

ויריבו רעי גרר עם רעי יצחק לאמר לנו המים ויקרא שם הבאר עשק כי התעשקו עמו

ויחפרו באר אחרת ויריבו גם עליה ויקרא שמה שטנה

ויעתק משם ויחפרו באר אחרת ולא רבו עליה ויקרא שמה רחבות ויאמר כי עתה הרחיב יהוה לנו ופרינו בארץ

ויעל משם באר שבע

וירא אליו יהוה בלילה ההוא ויאמר אנכי אלהי אברהם אביך אל תירא כי אתך אנכי וברכתיך והרביתי את זרעך בעבור אברהם עבדי

ויבן שם מזבח ויקרא בשם יהוה ויט שם אהלו ויכרו שם עבדי יצחק באר

ואבימלך הלך אליו מגרר ואחזת מרעהו ופיכל שר צבאו

ויאמר אליהם יצחק מדוע באתם אלי ואתם שנאתם אתי ותשלחוני מאתכם

ויאמרו ראו ראינו כי היה יהוה עמך ונאמר תהיה נא אלה בינתנו ביננו ובינך ונכרתה ברית עמך

אם תעשה עמנו רע כאשר לא נגענוך וכאשר עשינו עמך רק טוב ונשלחך בשלום עתה אתה ברוך יהוה

ויעש להם משתה ויאכלו וישתו

וישכמו בבקר וישבעו איש לרעהו וישלחם יצחק וילכו מאתו בשלום

ויהי ביום ההוא ויבאו עבדי יצחק ויגדו לו על אדות הבאר אשר חפרו ויאמרו לו מצאנו מים

ויקרא אתה שבעה על כן שם העיר באר שבע עד היום הזה

ויהי עשו בן ארבעים שנה ויקח אשה את יהודית בת בארי החתי ואת בשמת בת אילון החוי

ותהיינה מרת רוח ליצחק ולרבקה

ויהי כי זקן יצחק ותכהנה עיניו מראות ויקרא את עשו בנו הגדול ויאמר אליו בני ויאמר אליו הנני

ויאמר הנה נא זקנתי לא ידעתי יום מותי

ועתה שא נא כליך תליתך וקשתך וצא השדה וצוד לי ציד

ועשה לי מטעמים כאשר אהבתי והבאת לי ואכל בעבור תברכך נפשי בטרם אמות

ורבקה שמעת בדבר יצחק אל עשו בנו וילך עשו השדה לצוד ציד להביא

ורבקה אמרה אל יעקב בנה לאמר הנה שמעתי את אביך מדבר אל עשו אחיך לאמר

הבא לי ציד ועשה לי מטעמים ואכלה ואברכך לפני יהוה לפני מותי

ועתה בני שמע בקולי לאשר אני מצויה אתך

לך נא אל הצאן וקח לי משם שני גדיי עזים טובים ואעשה אתם מטעמים לאביך כאשר אהב

והבאת לאביך ואכל בעבור אשר יברכך לפני מותו

ויאמר יעקב אל רבקה אמו הנה עשו אחי איש שעיר ואנכי איש חלק

אולי ימשני אבי והייתי בעיניו כמתעתע והבאת עלי קללה ולא ברכה

ותאמר לו אמו עלי קללתך בני אך שמע בקולי ולך קח לי

וילך ויקח ויבא לאמו ותעש אמו מטעמים כאשר אהב אביו

ותקח רבקה את בגדי עשו בנה הגדול החמדות אשר אתה בבית ותלביש את יעקב בנה הקטן

ואת עורות גדיי העזים הלבישה על ידו ועל חלקת צוארו

ותתן את המטעמים ואת הלחם אשר עשתה ביד יעקב בנה

ויבא אל אביו ויאמר אבי ויאמר הנני מי אתה בני

ויאמר יעקב אל אביו אנכי עשו בכרך עשיתי כאשר דברת אלי קום נא שבה ואכלה מצידי בעבור תברכני נפשך

ויאמר יצחק אל בנו מה זה מהרת למצא בני ויאמר כי הקרא יהוה אלהיך לפני

ויאמר יצחק אל יעקב גשה נא ואמושך בני האתה זה בני עשו אם לא

ויגש יעקב אל יצחק אביו וימשהו ויאמר הקול קול יעקב והידים ידי עשו

ולא הכירו כי היו ידיו כידי עשו אחיו שעירות ויברכהו

ויאמר האתה זה בני עשו ויאמר אני

ויאמר הגישה לי ואכל מציד בני למען תברכך נפשי ויגש לו ויאכל ויבא לו יין וישת

ויאמר אליו יצחק אביו גשה נא ושקה לי בני

ויגש וישק לו וירח את ריח בגדיו ויברכהו ויאמר ראו ריח בני כריח השדה מלא אשר ברכהו יהוה

יתן לך האלהים מטל השמים ומשמני הארץ ורב דגן ותירש

יעבדוך עמים וישתחוו לך לאמים הוי גביר לאחיך וישתחוו לך בני אמך ארריך ארור ומברכיך ברוך

ויהי כאשר כלה יצחק לברך את יעקב ויהי אך יצא יצא יעקב מאת פני יצחק אביו ועשו אחיו בא מצידו

ויעש גם הוא מטעמים ויבא לאביו ויאמר לאביו יקום אבי ויאכל מציד בנו בעבור תברכני נפשך

ויאמר אליו יצחק אביו מי אתה ויאמר אני בנך בכרך עשו

ויחרד יצחק חרדה גדלה עד מאד ויאמר מי אפו הצד ציד ויבא לי ואכל מכל בטרם תבוא ואברכהו וגם ברוך יהיה

ויהי כשמע עשו את דברי אביו ויצעק צעקה גדלה ומרה עד מאד ויאמר לאביו ברכני גם אני אבי

ויאמר בא אחיך במרמה ויקח את ברכתך

ויאמר הכו קרא שמו יעקב ויעקבני זה פעמים את בכרתי לקח והנה עתה לקח ברכתי ויאמר הלא הצלת לי ברכה

ויען יצחק ויאמר לעשו הן גביר שמתיו לך ואת כל אחיו נתתי לו לעבדים ודגן ותירש סמכתיו ולך אפוא מה אעשה בני

ויאמר עשו אל אביו הברכה אחת היא לך אבי ברכני גם אני אבי וישא עשו קולו ויבך

ויען יצחק אביו ויאמר אליו הן משמני הארץ יהיה מושבך מטל השמים ממעל

ועל חרבך תחיה ואת אחיך תעבד והיה כאשר תהדר ופרקת עולו מעל צוארך

וישטם עשו את יעקב על הברכה אשר ברכו אביו ויאמר עשו בלבו יקרבו ימי אבל אבי ואהרגה את יעקב אחי

ויגד לרבקה את דברי עשו בנה הגדול ותשלח ותקרא ליעקב בנה הקטן ותאמר אליו הנה עשו אחיך מתנחם לך להרגך

ועתה בני שמע בקולי וקום ברח לך אל לבן אחי חרנה

וישבת עמו ימים אחדים עד אשר תשוב חמת אחיך

עד שוב אף אחיך ממך ושכח את אשר עשית לו ושלחתי ולקחתיך משם למה אשכל גם שניכם יום אחד

ותאמר רבקה אל יצחק קצתי בחיי מפני בנות חת אם לקח יעקב אשה מבנות חת כאלה מבנות הארץ למה לי חיים

ויקרא יצחק אל יעקב ויברך אתו ויצוהו ויאמר לו לא תקח אשה מבנות כנען

קום לך פדנה ארם בית בתואל אבי אמך וקח לך משם אשה מבנות לבן אחי אמך

ואל שדי יברך אתך ויפרך וירבך והיית לקהל עמים

ויתן לך את ברכת אברהם אביך לך ולזרעך אתך לרשת את ארץ מגריך אשר נתן יהוה לאברהם

וישלח יצחק את יעקב וילך פדנה ארם אל לבן בן בתואל הארמי אחי רבקה אם יעקב ועשו

וירא עשו כי ברך יצחק את יעקב ושלח אתו פדנה ארם לקחת לו משם אשה בברכו אתו ויצוו עליו לאמר לא תקח אשה מבנות כנען

וישמע יעקב אל אביו ואל אמו וילך פדנה ארם

וירא עשו כי רעות בנות כנען בעיני יצחק אביו

וילך עשו ויקח את מחלת בת ישמעאל בן אברהם אחות נבאות על נשיו לו לאשה

ויצא יעקב מבאר שבע ללכת חרנה

ויפגע במקום וילן שם כי בא השמש ויקח מאבני המקום וישם מראשיתו וישכב במקום ההוא

ויחלם והנה סלם מצב ארצה וראשו מגיע השמים והנה מלאכי אלהים עלים וירדים בו

והנה יהוה נצב עליו ויאמר אני יהוה אלהי אברהם אביך ואלהי יצחק הארץ אשר אתה שכב עליה לך אתננה ולזרעך

והיה זרעך כעפר הארץ ופרצת ימה וקדמה וצפונה ונגבה ונברכו בך כל משפחות האדמה ובזרעך

והנה אנכי עמך ושמרתיך בכל אשר תלך והשבתיך אל האדמה הזאת כי לא אעזבך עד אשר אם עשיתי את אשר דברתי לך

ויקץ יעקב משנתו ויאמר אכן יש יהוה במקום הזה ואנכי לא ידעתי

ויירא ויאמר מה נורא המקום הזה אין זה כי אם בית אלהים וזה שער השמים

וישכם יעקב בבקר ויקח את האבן אשר שם מראשיתו וישם אתה מצבה ויצק שמן על ראשה

ויקרא את שם המקום ההוא בית אל ואולם לוזה שם העיר לראישונה

וידר יעקב נדר לאמר אם יהיה אלהים עמדי ושמרני בדרך הזה אשר אני הלך ונתן לי לחם לאכל ובגד ללבש

ושבתי בשלום אל בית אבי והיה יהוה לי לאלהים

והאבן הזאת אשר שמתי מצבה יהיה בית אלהים וכל אשר תתן לי אעשר אעשרנו לך

וישא יעקב רגליו וילך ארץ בני קדם

וירא והנה באר בשדה והנה שם שלשה עדרי צאן רבצים עליה כי מן הבאר ההיא ישקו העדרים ואבן גדלה על פי הבאר

ונאספו שם כל הרעים וגללו את האבן מעל פי הבאר והשקו את הצאן והשיבו את האבן על פי הבאר למקומה

ויאמר להם יעקב אחי מאין אתם ויאמרו מחרן אנחנו